**ΕΠΙΧΕΙΡΗΣΙΑΚΗ ΣΥΛΛΟΓΙΚΗ ΣΥΜΒΑΣΗ ΕΡΓΑΣΙΑΣ**

 Για τους όρους αμοιβής και εργασίας των εργαζομένων - εκτός των ηθοποιών, μουσικών, χορευτών - με σχέση εξαρτημένης εργασίας ιδιωτικού δικαίου στο Εθνικό Θέατρο.

Στην Αθήνα, σήμερα την ……./Μαρτίου 2025, οι κάτωθι συμβαλλόμενοι, ειδικώς εξουσιοδοτημένοι για την υπογραφή της σύμβασης αυτής:

Αφενός,

α) ο κ. Βασίλης Πουλαντζάς, νόμιμος εκπρόσωπος του ΝΠΙΔ με την επωνυμία «Εθνικό Θέατρο», που εδρεύει στην Αθήνα, οδός Αγ. Κωνσταντίνου αριθμ. 22-24 και

β) η κα. Αργυρώ Χιώτη , Καλλιτεχνική Διευθύντρια του ΝΠΙΔ με την επωνυμία «Εθνικό Θέατρο», που εδρεύει στην Αθήνα, οδός Αγ. Κωνσταντίνου αριθ. 22-24.

αφετέρου,

οι Γεράσιμος Σπετσιέρης και Ιωάννης Κωνσταντακόπουλος , Πρόεδρος και Γενικός Γραμματέας αντιστοίχως και νόμιμοι εκπρόσωποι της πρωτοβάθμιας Συνδικαλιστικής οργάνωσης με την επωνυμία «Σωματείο Εργαζόμενων Εθνικού Θεάτρου» (Σ.Ε.Ε.Θ.), που εδρεύει στην Αθήνα, οδός Αγ. Κωνσταντίνου αριθμ. 22-24.

συνομολογούμε, συναποφασίζουμε και συνυπογράφουμε την παρούσα επιχειρησιακή συλλογική σύμβαση εργασίας με τους ακόλουθους όρους και συμφωνίες:

**Άρθρο 1**

**Πεδίο Εφαρμογής.**

Στην παρούσα επιχειρησιακή συλλογική σύμβαση εργασίας υπάγεται το προσωπικό που απασχολείται στο Εθνικό Θέατρο, με σύμβαση εξαρτημένης εργασίας ιδιωτικού δικαίου, αορίστου και ορισμένου χρόνου, στις ειδικότητες που προβλέπονται στο άρθρο 2 της παρούσας.

**Άρθρο 2**

**Ειδικότητες.**

1. Το προσωπικό που απασχολείται στο Εθνικό Θέατρο με σύμβαση εξαρτημένης εργασίας ιδιωτικού δικαίου, αορίστου και ορισμένου χρόνου, διακρίνεται στις ακόλουθες ειδικότητες:

Υπάλληλος γραφείου: Είναι ο εργαζόμενος που αναλαμβάνει και διεκπεραιώνει τις πάσης φύσεως διοικητικές εργασίες που υποστηρίζουν το καλλιτεχνικό, διοικητικό και τεχνικό έργο των υπηρεσιών του Εθνικού Θεάτρου. Ενδεικτικά αναφέρονται: η γραμματειακή υποστήριξη, η τήρηση πρωτοκόλλου και αρχείου, η παραλαβή, ο χαρακτηρισμός και η συσχέτιση των εισερχομένων εγγράφων, η διακίνηση της εισερχόμενης και εξερχόμενης αλληλογραφίας, η διεκπεραίωση και αναπαραγωγή εγγράφων ελληνικών και ξενόγλωσσων, η διεκπεραίωση εργασιών που αφορούν σε θέματα προσωπικού (προσλήψεις, έναρξη και λήξη συμβάσεων, αποζημιώσεις, άδειες, ασθένειες κ.ά.).

Υπάλληλος μηχανογράφησης - προγραμματιστής: Είναι ο εργαζόμενος που φροντίζει για την καλή λειτουργία των μηχανογραφικών προγραμμάτων και εγκαταστάσεων του Εθνικού Θεάτρου, την αποκατάσταση των πιθανών βλαβών που προκύπτουν στα συστήματα και την υποστήριξη των χρηστών Η/Υ του θεάτρου στα προβλήματα που τυχόν αντιμετωπίζουν. Ακόμα αναλαμβάνει και διεκπεραιώνει εργασίες που αφορούν στη δημιουργία και εγκατάσταση μηχανογραφικών προγραμμάτων, στην αναβάθμιση Η/Υ, στην επέκταση δικτύου και παρέχει γνωμοδοτικής και συμβουλευτικής φύσεως προτάσεις για τα ανωτέρω θέματα της αρμοδιότητάς του.

Υπάλληλος προμηθειών: Είναι ο εργαζόμενος, ο οποίος είναι αρμόδιος για την έρευνα της αγοράς (με επιτόπια παρουσία ή/και δια ηλεκτρονικής αλληλογραφίας ή τηλεφώνου) και την επιλογή των προμηθευτών για τα προϊόντα και υπηρεσίες που χρειάζεται το Εθνικό Θέατρο, για τη σύνταξη και ηλεκτρονική αποστολή προσκλήσεων για υποβολή οικονομικών προσφορών, για την επικοινωνία με τον προμηθευτή, για τη διεκπεραίωση της παραγγελίας ή την ανάθεση του έργου, για την αυτοπρόσωπη, όταν απαιτείται, διενέργεια της αγοράς, καθώς επίσης και τον τελικό έλεγχο των σχετικών φορολογικών παραστατικών (τιμολογίων αγοράς, παροχής υπηρεσιών), για τη διατήρηση ταμείου μετρητών, για την άμεση προμήθεια υλικών και τη διατήρηση αρχείου κινήσεων του τμήματος.

Ταμίας εισιτηρίων: Είναι ο υπάλληλος που παρέχει πληροφορίες στο κοινό και διενεργεί τις κρατήσεις θέσεων και τις πωλήσεις εισιτηρίων για όλες της σκηνές του Εθνικού Θεάτρου. Εισπράττει τα έσοδα του ταμείου και μεριμνά για την παράδοση τους.

Υπάλληλος υποδοχής κοινού: Είναι ο υπάλληλος που ελέγχει τα εισιτήρια των θεατών κατά την είσοδό τους. Είναι υπεύθυνος για την προμήθεια των προγραμμάτων, την πώληση και απόδοση των χρημάτων στο κεντρικό ταμείο του Θεάτρου. Είναι επίσης υπεύθυνος για την ευπρόσωπη παρουσία των ταξιθετών, την ευταξία των χώρων κοινού, την άψογη εκτέλεση των καθηκόντων τους και την εξυπηρέτηση του κοινού στις σκηνές του Εθνικού θεάτρου και τους κατά τόπους σταθμούς των περιοδειών όπου το θέατρο διαχειρίζεται τα εισιτήρια.

Βιβλιοθηκονόμος - Αρχειονόμος: Είναι ο υπεύθυνος για την οργάνωση και λειτουργία της βιβλιοθήκης και του αρχείου του Εθνικού Θεάτρου. Ειδικότερα, οι αρμοδιότητές του είναι: η ταξινόμηση και αρχειοθέτηση των βιβλίων και κάθε άλλου υλικού, μέσω ειδικών προγραμμάτων, με τη χρήση Η/Υ, η εξυπηρέτηση του κοινού και ο δανεισμός του υλικού στο κοινό και στα τμήματα του Εθνικού Θεάτρου.

Λογιστής: Είναι ο εργαζόμενος που ασκεί τα λογιστικά καθήκοντα σύμφωνα με τη φορολογική και εργατική νομοθεσία και την ισχύουσα συλλογική σύμβαση εργασίας για τους όρους αμοιβής και εργασίας των λογιστών και βοηθών λογιστών των πάσης φύσεως επιχειρήσεων.

Βοηθός Λογιστή: Είναι ο εργαζόμενος που απασχολείται σύμφωνα με τις κατευθύνσεις και τις οδηγίες των Λογιστών στο λογιστήριο και ασκεί τα λογιστικά καθήκοντα σύμφωνα με τη φορολογική και εργατική νομοθεσία και την ισχύουσα συλλογική σύμβαση εργασίας για τους όρους αμοιβής και εργασίας των λογιστών και βοηθών λογιστών των πάσης φύσεως επιχειρήσεων.

Διαχειριστής υλικού: Είναι ο εργαζόμενος που ασκεί εποπτεία και επιμέλεια, παρέχει γνωμοδοτικής και συμβουλευτικής φύσεως προτάσεις επί θεμάτων φύλαξης και διαχείρισης υλικού. Κωδικοποιεί, σε ηλεκτρονική μορφή, όλα τα εισερχόμενα υλικά στις αποθήκες του Εθνικού Θεάτρου.

Καλλιτεχνικός συνεργάτης: (περιλαμβάνονται ενδεικτικά, και όχι αποκλειστικά, οι: Υπάλληλος Τμήματος Δραματολογίου - Θεατρολόγος, Προβολής και Επικοινωνίας, Δημοσίων Σχέσεων, Εκδόσεων, Μουσικοδιδάσκαλος). Είναι ο εργαζόμενος, ο οποίος έχει εξειδικευμένη γνώση και εμπειρία στο χώρο της θεατρικής τέχνης, συνεργάζεται άμεσα με τον Καλλιτεχνικό Διευθυντή σε τομείς που άπτονται της καλλιτεχνικής δημιουργίας ή απαιτούν θεωρητικές γνώσεις για τη θεατρική τέχνη και προσφέρει τις υπηρεσίες του, ενδεικτικά, στην παραγωγή του καλλιτεχνικού έργου, στις διεθνείς και δημόσιες σχέσεις, στις εκδόσεις, στην προβολή του καλλιτεχνικού έργου.

Υπεύθυνος σκηνής: Είναι υπεύθυνος για τη συνεργασία μεταξύ καλλιτεχνικών συντελεστών, τεχνικής ομάδας και παραγωγής. Παρακολουθεί στενά την πορεία της παραγωγής από την πρώτη δοκιμή μέχρι την τελευταία παράσταση. Οργανώνει την έναρξη και τη διεξαγωγή των δοκιμών κα αναλαμβάνει την επικοινωνία μεταξύ θεάτρου και ηθοποιών, για θέματα οργάνωσης και προετοιμασίας των παραστάσεων. Εκπροσωπεί το θέατρο για τήρηση θεμάτων ασφαλείας και λειτουργίας του, σχετικά με απαιτήσεις του/της σκηνοθέτη/τριας και των λοιπών συντελεστών. Καταγράφει τις ανάγκες των δοκιμών και των παραστάσεων και αναλαμβάνει την κάλυψη τους με τη συνεργασία των εμπλεκόμενων τμημάτων. Συντάσσει και τηρεί το τεχνικό κείμενο της παράστασης και «καλεί» την παράσταση στους τεχνικούς σκηνής όπου αυτό απαιτείται. Η παρούσα ρύθμιση δεν θίγει τους γενικούς κανόνες συρροής διατάξεων περισσότερων ΣΣΕ στο ίδιο πρόσωπο. Ταυτόχρονα , η παρούσα ρύθμιση δεν θίγει τους όρους άλλων Σ.Σ.Ε. και την εκπλήρωση υποχρεώσεων του Εθνικού Θεάτρου.

Υπεύθυνος Παραγωγής: Έχει ευθύνη για τον συντονισμό των παραγωγών που αναλαμβάνει. Οργανώνει και συμμετέχει στις πρώτες συναντήσεις των συντελεστών και παρακολουθεί τα χρονοδιαγράμματα των επιμέρους εργασιών της κάθε παραγωγής. Παρακολουθεί τον προϋπολογισμό και συντονίζει τα τεχνικά συνεργεία την περίοδο της σκηνικής προετοιμασίας. Σε συνεργασία με τα αρμόδια τμήματά της συντάσσει τον εβδομαδιαίο προγραμματισμό τεχνικών εργασιών και ενημερώνει τους εμπλεκόμενους καλλιτέχνες και συνεργάτες.

Ηλεκτρολόγος θεάτρου: Είναι ο τεχνικός, ο οποίος είναι εφοδιασμένος με τα προβλεπόμενα από το Νόμο προσόντα και άδεια ηλεκτρολόγου και είναι υπεύθυνος για την τοποθέτηση των ηλεκτρολογικών εγκαταστάσεων και των φωτιστικών σωμάτων που αφορούν στον θεατρικό φωτισμό, την επίβλεψη, τον έλεγχο, τη συντήρηση και την επισκευή αυτών και για την εκτέλεση των φωτισμών της παράστασης.

Βοηθός ηλεκτρολόγου: Είναι ο τεχνικός ο οποίος εργάζεται υπό την εποπτεία και τις οδηγίες του υπεύθυνου Ηλεκτρολόγου και τον βοηθά στην εκτέλεση των ηλεκτρολογικών εργασιών. Απαραίτητο τυπικό προσόν του Βοηθού Ηλεκτρολόγου είναι η κατοχή άδειας βοηθού ηλεκτροτεχνίτη.

Συντηρητής ηλεκτρολόγος: Είναι ο τεχνικός υπεύθυνος για τη λειτουργία, συντήρηση και επίβλεψη των Η/Μ και ηλεκτρολογικών εγκαταστάσεων του κτιρίου του θεάτρου. Είναι κάτοχος άδειας συντηρητή ηλεκτρολόγου και εργάζεται υπό την εποπτεία και τις οδηγίες του υπεύθυνου ηλεκτρολόγου - μηχανολόγου, πτυχιούχου Πολυτεχνείου.

Ηχολήπτης - Χειριστής οπτικοακουστικών εφαρμογών παράστασης: Είναι ο τεχνικός ήχου και οπτικοακουστικών μέσων, που ασχολείται με εργασίες μικρό-μεγαφωνικών εγκαταστάσεων στο θέατρο, αποκατάστασης μικρών βλαβών, συντήρησης μηχανημάτων ήχου και οπτικοακουστικών συστημάτων. Διαχειρίζεται το υλικό ήχου και εικόνας στις παραστάσεις, τοποθετεί (σε συνεργασία με άλλα τμήματα αν απαιτείται) μικρόφωνα, ηχεία, προγραμματίζει το project της παράστασης στον Η/Υ, τοποθετεί projectors, τηλεοράσεις, monitor εικόνας (σε συνεργασία με άλλα τμήματα αν απαιτείται) και προγραμματίζει, συνδυαστικά με τον ήχο το project της παράστασης στον Η/Υ.

Τεχνικός εφαρμογών μοντάζ-βίντεο: είναι ο τεχνικός που απασχολείται με τη δημιουργία βίντεο περιεχομένων ή στατικών καρτών εικόνας για διαφημιστικούς ή άλλους λόγους (παρουσιάσεις-αφιερώματα), την απλή αρχειακή βιντεοσκόπηση συνεντεύξεων-συζητήσεων και το μοντάζ τους, καθώς και με τη διαχείριση του οπτικοακουστικού αρχειακού υλικού του θεάτρου (δημιουργία αντιγράφων, μικρών αποσπασμάτων κλπ., επιμέλεια server αποθήκευσης και πλατφόρμας online αποθήκευσης). Επιμελείται, επίσης, τη δημιουργία των βίντεο περιεχομένων και την ορθή λειτουργία των ενημερωτικών οθονών στο φουαγιέ των θεατρικών σκηνών.

Μηχανικός Σκηνής: Είναι ο τεχνικός που σε συνεργασία με τον εκάστοτε σκηνογράφο είναι υπεύθυνος για την τοποθέτηση των σκηνικών της παράστασης και έχει την ευθύνη και την επίβλεψη για την ομαλή λειτουργία της σκηνής κατά τη διάρκεια των δοκιμών και των παραστάσεων (αλλαγές σκηνικών, συντήρηση και επισκευή σκηνικών, λειτουργία αυλαίας, βαγονιών, σταγκονιών και μπούκας).

Φροντιστής - Κατασκευαστής: Είναι ο τεχνικός που επιμελείται την έγκαιρη εξεύρεση και προμήθεια όλων των υλικών και αντικειμένων του φροντιστηρίου σε συνεργασία με τον σκηνογράφο, την κατασκευή ειδών φροντιστηρίου, την παραλαβή, απόδοση ή επιστροφή των υλικών που χρησιμοποιούνται στις παραστάσεις, καθώς και τη συντήρηση και αποθήκευσή τους. Επίσης είναι υπεύθυνος για τη σκηνική λειτουργία των φροντιστηριακών ειδών κατά τη διάρκεια των παραστάσεων. Ανάλογα με την εργασία που έχει αναλάβει, εργάζεται είτε στη σκηνή είτε στο εργαστήριο.

Ζωγράφος - επεξεργαστής ειδικών σκηνικών κατασκευών - Γλύπτης: Είναι ο τεχνικός που σε συνεργασία με τον σκηνογράφο και με βάση τα σχέδια του εκτελεί ζωγραφική, γλυπτική και χρωματισμούς με υλικά όπως πολυεστέρα, πολυουρεθάνη , φελιζόλ , διαλύτες κ.α. σε τμήματα του σκηνικού. Επίσης συντηρεί και αποθηκεύει τα υλικά του.

Τεχνικός βεστιαρίου - Ενδυτής/τρια βεστιαρίου: Είναι ο τεχνικός που συνεργάζεται με τον ενδυματολόγο, αξιοποιεί -χωρίς να καταστρέφει- το υλικό του βεστιαρίου για τις ανάγκες του εκάστοτε έργου. Εφαρμόζει τεχνικές παλαίωσης ή συντήρησης και κατασκευάζει μικροαντικείμενα - αξεσουάρ. Επίσης, προβαίνει στις αναγκαίες αγορές και αποδίδει στο λογιστήριο. Έχει την ευθύνη της αποθήκευσης και της ταξινόμησης του ενδυματολογικού υλικού. Ως ενδυτής/τρια βοηθάει τους ηθοποιούς να ντυθούν πριν και κατά τη διάρκεια της παράστασης (αλλαγές). Φροντίζει για την καλή κατάσταση, συντήρηση και καθαρισμό των κοστουμιών της παράστασης, τόσο στις σκηνές του θεάτρου όσο και στις περιοδείες. Ο τεχνικός βεστιαρίου - ενδυτής/τρια βεστιαρίου έχει πρωινό ή απογευματινό ωράριο, ανάλογα με τις ανάγκες του τμήματος.

Ράπτρια - Μοδίστρα: Είναι η τεχνικός που σε συνεργασία με τον ενδυματολόγο, και με βάση τα σχέδια ή/και τις μακέτες της παράστασης, κατασκευάζει τα κοστούμια της παράστασης παραγγέλλει τα απαραίτητα υλικά, ράβει, βάφει, μεταποιεί ή διορθώνει τα κοστούμια του βεστιαρίου.

Κομμωτής, Περουκιέρης, Μακιγιέρ: Είναι ο τεχνικός που, συνεργαζόμενος με τον ενδυματολόγο της εκάστοτε παράστασης, είναι υπεύθυνος για τις κομμώσεις ή και το μακιγιάζ των ηθοποιών. Βοηθάει τους ηθοποιούς να φορέσουν περούκες, μουστάκια, γένια κατά τη διάρκεια των δοκιμών και των παραστάσεων. Είναι υπεύθυνος για την αποθήκευση και συντήρηση των ειδών αυτών.

Μηχανοξυλουργός: Είναι ο τεχνικός που με βάση τα σχέδια του εκάστοτε σκηνογράφου είναι υπεύθυνος για την κατασκευή σκηνικών και επίπλων για τις ανάγκες των έργων. Είναι επίσης υπεύθυνος για την κατασκευή σκηνικών που μεταφέρονται στην αποθήκη των εργαστηρίων σε συνεννόηση με τη διεύθυνση του θεάτρου. Χειρίζεται μηχανήματα για την επεξεργασία ξύλου.

Βοηθός ξυλουργού: Είναι ο εργαζόμενος που δουλεύει υπό την εποπτεία και τις οδηγίες του μηχανοξυλουργού.

Κατασκευαστής - τεχνίτης σκηνικών κατασκευών και αντικειμένων: Είναι ο τεχνικός που με βάση τα σχέδια του εκάστοτε σκηνογράφου είναι υπεύθυνος για την κατασκευή σκηνικών και αντικειμένων για την προετοιμασία, το «στήσιμο» και γενικά τις ανάγκες των θεατρικών έργων. Είναι επίσης υπεύθυνος για την κατασκευή σκηνικών και συναφών αντικειμένων για τις σκηνές και τα κτίρια του Εθνικού Θεάτρου. Χειρίζεται μηχανήματα για την επεξεργασία ξύλου.

Εργάτης σκηνής: Είναι ο εργαζόμενος που εκτελεί εργασίες στις σκηνές, στα παρασκήνια και πέριξ αυτών, για την προετοιμασία, το «στήσιμο» και τη διεξαγωγή των θεατρικών παραστάσεων. Όταν δεν απασχολείται στις σκηνές εντάσσεται στο γραφείο εργατών.

Σιδηροκατασκευαστής: Είναι ο τεχνικός που με βάση τα σχέδια του εκάστοτε σκηνογράφου είναι υπεύθυνος για την κατασκευή μεταλλικών σκηνικών και επίπλων για τις ανάγκες των έργων. Είναι επίσης υπεύθυνος για τις μεταλλικές κατασκευές σκηνικών που μεταφέρονται στην αποθήκη των εργαστηρίων.

Υδραυλικός - Θερμαστής: Είναι ο εργαζόμενος που ασχολείται με τη συντήρηση και επισκευή των υδραυλικών εγκαταστάσεων, καλοριφέρ, κλιματιστικών μηχανημάτων (ψύξη - θέρμανση) και παραμένει στο χώρο για τις ανάγκες των παραστάσεων και των προβών.

Συντηρητής κτιρίου: Είναι ο εργαζόμενος που κάνει μικροεπισκευές και συντηρήσεις υλικής και κτιριακής υποδομής του Εθνικού Θεάτρου.

Τεχνικός συντήρησης θεατρικών μηχανολογικών κατασκευών και εγκαταστάσεων: Είναι ο εργαζόμενος που διενεργεί συντηρήσεις των θεατρικών μηχανολογικών κατασκευών και των εγκαταστάσεων του Εθνικού Θεάτρου.

Φύλακας: Είναι ο εργαζόμενος που έχει την ευθύνη της φύλαξης των κτιρίων, θεάτρων και εγκαταστάσεων του Εθνικού Θεάτρου στις εισόδους προσωπικού και στάθμευσης οχημάτων. Είναι, επίσης, υπεύθυνος για τον έλεγχο του εσωτερικού των ανωτέρω κτηρίων, τον οποίο διενεργεί διερχόμενος από συγκεκριμένους χώρους βάσει σχεδίου-οδηγιών και διατηρεί ημερολόγιο καταγραφής επισκεπτών και συμβάντων.

Τηλεφωνητής - Υπάλληλος υποδοχής γραφείων: Είναι ο εργαζόμενος που χειρίζεται το τηλεφωνικό κέντρο και μεριμνά για την μεταβίβαση κλήσεων από και προς τα γραφεία και τις υπηρεσίες του Εθνικού Θεάτρου, υποδέχεται τους επισκέπτες του Εθνικού Θεάτρου, καταχωρεί τα στοιχεία των επισκεπτών στο βιβλίο επισκεπτών που διατηρεί και μεριμνά για την εξυπηρέτησή τους/κατεύθυνσή τους προς τα αρμόδια γραφεία και υπηρεσίες του Εθνικού Θεάτρου, παραλαμβάνει εισερχόμενα έγγραφα και αλληλογραφία και φροντίζει για την περαιτέρω διακίνησή τους.

Ταξιθέτης - Ταξιθέτρια: Είναι ο εργαζόμενος που φροντίζει για την υποδοχή των θεατών, την παροχή πληροφοριών στους θεατές σχετικά με τον χώρο των παραστάσεων και την τακτοποίησή τους, ανάλογα με το εισιτήριό τους, στις θέσεις τους. Επίσης, πωλεί προγράμματα της θεατρικής παράστασης.

Υπάλληλος βιβλιοπωλείου: Είναι ο εργαζόμενος που είναι αρμόδιος για την πώληση βιβλίων, CD και συναφών ειδών στις σκηνές του Εθνικού Θεάτρου, καθώς και για τη λογιστική τους απόδοση και ενημέρωση του λογιστηρίου γι’ αυτά.

Κλητήρας: Είναι ο εργαζόμενος που κάνει την εσωτερική και εξωτερική διακίνηση εγγράφων σε υπηρεσίες και συνεργάτες του Εθνικού Θεάτρου. Για τη διεκπεραίωση της εργασίας του, κάνει χρήση δίκυκλου οχήματος, εφόσον είναι κάτοχος της ανάλογης άδειας.

Αποθηκάριος: Είναι ο εργαζόμενος που διενεργεί την ποσοτική παραλαβή και παράδοση υλικών, την ανανέωση των αποθεμάτων της αποθήκης, τις σταδιακές απογραφές και την τακτοποίηση υλικών και συνδράμει τον Διαχειριστή Υλικού στην κωδικοποίηση, σε ηλεκτρονική μορφή, των εισερχομένων υλικών στις αποθήκες σύμφωνα με τις οδηγίες του.

Καθαριστής - Καθαρίστρια: Είναι ο εργαζόμενος που φροντίζει και καθαρίζει τις σκηνές, τα γραφεία και γενικότερα όλους τους χώρους του θεάτρου. Φροντίζει γενικώς για την καλή εικόνα καθαριότητας και την ευταξία του θεάτρου.

Εργάτης: Είναι ο εργάτης που εκτελεί, σύμφωνα με τις οδηγίες της τεχνικής υποδιεύθυνσης ή του προσώπου που θα ορίσει αυτή, τις φορτοεκφορτώσεις - μεταφορές όλων των υλικών του θεάτρου και διάφορες χειρωνακτικές εργασίες.

Οδηγός: Είναι ο εργαζόμενος που είναι υπεύθυνος για τη μεταφορά υλικών, για τις ανάγκες του καλλιτεχνικού προγραμματισμού και των περιοδειών του θεάτρου στο εσωτερικό και το εξωτερικό, τη μεταφορά προσώπων για υπηρεσιακούς λόγους, τη σωστή λειτουργία των αυτοκινήτων του θεάτρου, καθώς και τη συντήρησή τους. Είναι κάτοχος επαγγελματικού διπλώματος τουλάχιστον Δ΄ κατηγορίας.

Χειριστής ειδικών μηχανισμών σκηνής: Είναι ο εργαζόμενος που χειρίζεται τους ειδικούς μηχανισμούς των σκηνών του Εθνικού Θεάτρου.

Εργασίες που δεν εμπίπτουν σαφώς στις αρμοδιότητες και τα καθήκοντα μιας μόνον ειδικότητας, εκτελούνται με τη συνεργασία γραφείων ή τμημάτων με συναφείς αρμοδιότητες. Σε κάθε περίπτωση δεν μπορεί να γίνει αποκλειστική ανάθεση καθηκόντων σε εργαζόμενο που εκφεύγουν της ειδικότητάς του.

Μεταβολή καθηκόντων ή ανάθεση διαφορετικών καθηκόντων εντός του πλαισίου της συμβατικά συμφωνημένης ειδικότητας είναι επιτρεπτή, εφόσον εξυπηρετούνται οι γενικότερες και ειδικότερες υπηρεσιακές ανάγκες και ο υπάλληλος τον οποίο αφορά κατέχει προσόντα ανάλογα προς τα καθήκοντα αυτά.

Δύναται να προστεθούν και άλλες ειδικότητες, οι οποίες μπορεί να προκύψουν από επέκταση δραστηριοτήτων, αλλαγές στην τεχνολογία, από δημιουργία νέων οργανικών μονάδων (τμημάτων‐γραφείων) κλπ. Τυχόν προσθήκη ή μεταβολή ειδικοτήτων με βάση την παρούσα παράγραφο καταγράφεται σε χωριστό έγγραφο που συνυπογράφεται και προσαρτάται στην παρούσα ως Παράρτημα αυτής.

**Άρθρο 3**

**Προγραμματισμός εργασιών των θεατρικών παραγωγών.**

1. Η ενημέρωση των υπευθύνων των τμημάτων για τις ανάγκες των παραγωγών γίνεται στο πλαίσιο της παρουσίασης της μακέτας. Ο προγραμματισμός γίνεται από τους υπευθύνους κάθε τμήματος, σε συνεργασία με τον συντονιστή παραγωγής και τον ρυθμιστή τεχνικών συνεργείων. Η ενημέρωση προς το προσωπικό κάθε τμήματος γίνεται από τον υπεύθυνο του τμήματος.

2. Η ως άνω ενημέρωση γίνεται δύο (2) φορές το χρόνο μετά από πρόσκληση του υπευθύνου προς τα μέλη του τμήματος τουλάχιστον τέσσερις (4) ημέρες πριν την πραγματοποίηση της. Για την επικείμενη χειμερινή περίοδο έως 30 Σεπτεμβρίου και για την επικείμενη θερινή περίοδο έως 30 Μαΐου. Η διαβούλευση αυτή μεταξύ μελών και υπευθύνων των τμημάτων κρίνεται υποχρεωτική. Αντίγραφο της πρόσκλησης θα κατατίθεται από τον υπεύθυνο στο γραφείο της Καλλιτεχνικής Διευθύντριας.

3. Ο εβδομαδιαίος προγραμματισμός εργασιών συντάσσεται από τον υπεύθυνο του τμήματος το αργότερο ως της Παρασκευή στις 09.00 π.μ. και αφορά εργασίες της επόμενης εβδομάδας (από Δευτέρα έως και Κυριακή). Σε διαφορετική περίπτωση ισχύει ο προγραμματισμός της προηγούμενης εβδομάδας.

4. Ο εβδομαδιαίος προγραμματισμός κάθε τμήματος αποστέλλεται από τον υπεύθυνο γραφείου στο τμήμα προσωπικού και στη Γραμματείας Παραγωγής, αποκλειστικά σε ηλεκτρονική μορφή (email) με χρήση ειδικού εντύπου/ φόρμας που ορίζουν οι διοικητικές υπηρεσίες του θεάτρου στους ενδιαφερόμενους. Σε περίπτωση που ο εργαζόμενος δεν επιθυμεί ή δεν χρησιμοποιεί ηλεκτρονικό ταχυδρομείο, είναι υποχρεωμένος να ενημερώνεται με δική του ευθύνη.

5. Σε περίπτωση που υπάρχει αλλαγή από εβδομάδα σε εβδομάδα στο πρόγραμμα εργασίας, ο υπεύθυνος ή/και η Γραμματεία Παραγωγής αποστέλλει την αλλαγή με γραπτό μήνυμα στο κινητό τηλέφωνο ή και στο email του εργαζόμενου.

6. Σε έκτακτες περιπτώσεις είναι δυνατό να υπάρχουν αλλαγές εντός της ίδιας εβδομάδας στο πρόγραμμα εργασίας, υπό την προϋπόθεση ότι έχει εξαντληθεί προηγουμένως κάθε άλλη δυνατότητα και το Σ.Ε.Ε.Θ. έχει ενημερωθεί από το επικαιροποιημένο όρντινο και υπάρχει η σύμφωνη γνώμη των εργαζόμενων που εμπλέκονται. Οι υπεύθυνοι των τμημάτων υποχρεούνται να ενημερώνουν τους εργαζόμενους με γραπτό μήνυμα στο κινητό τηλέφωνο και στο email του εργαζόμενου.

7. Καταβάλλεται κάθε δυνατή προσπάθεια να προγραμματίζονται εγκαίρως οι επικείμενες εργασίες και να ενημερώνονται το ταχύτερο δυνατό οι εργαζόμενοι.

8. Ο προγραμματισμός των εργαζομένων με κυλιόμενες βάρδιες (φύλακες, συντηρητές κ.ά.), συντάσσεται τουλάχιστον σε μηνιαία βάση, όπως προβλέπεται από την κείμενη νομοθεσία.

**Άρθρο 4**

**Εκπαίδευση προσωπικού.**

Το Εθνικό Θέατρο επιδιώκει την επαγγελματική εκπαίδευση και τη συνεχή επιμόρφωση του προσωπικού του, τα οποία αποτελούν δικαίωμα και υποχρέωση των εργαζομένων.

Στόχοι της παρεχόμενης εκπαίδευσης είναι η βελτίωση της υπηρεσιακής κατάρτισης και εμπειρίας, η επιμόρφωση, η εξειδίκευση και η ανάπτυξη των ικανοτήτων των εργαζομένων, ώστε να διασφαλίζεται η έγκαιρη και ομαλή προσαρμογή των εργαζομένων στις απαιτήσεις της ειδικότητάς τους, με νέες γνώσεις, δεξιότητες και ειδικεύσεις και να κατοχυρώνεται η απασχόληση και η υπηρεσιακή τους απόδοση.

Το Εθνικό Θέατρο εκπαιδεύει τους εργαζόμενους εντός του ωραρίου εργασίας τους, στον χειρισμό νέου εξειδικευμένου τεχνολογικού εξοπλισμού, πυρόσβεσης, αντιμετώπισης σεισμών, πρώτων βοηθειών, υγιεινής και ασφάλειας.

**Άρθρο 5**

**Συμβολή των εργαζόμενων στη υπόθεση της εξοικονόμησης ενέργειας και του περιορισμού των αέριων ρύπων.**

Το Θέατρο εφαρμόζει συστηματικές πολιτικές εξοικονόμησης και μείωσης κατανάλωσης ενέργειας, και οι εργαζόμενοι υποχρεούνται να ακολουθούν τις οδηγίες της Διοίκησης για το θέμα αυτό. Ενθαρρύνονται δε να προτείνουν πρόσθετα μέτρα για την εξοικονόμηση ενέργειας. Ιδιαίτερα κατά την αποχώρηση από την εργασία ο κάθε εργαζόμενος υποχρεούται να σβήνει λάμπες φωτισμού, υπολογιστές, κλιματισμό, καλοριφέρ και οποιαδήποτε άλλη συσκευή ή εξοπλισμό, η οποία δεν είναι απαραίτητο να είναι σε λειτουργία. Επίσης είναι υποχρεωμένος να αναφέρει άμεσα στον αρμόδιο συντήρησης οποιαδήποτε διαρροή ή/και βλάβη που θα υποπέσει στην αντίληψή του.

**Άρθρο 6**

**Όροι εργασίας.**

1. Οι ατομικές συμβάσεις εργασίας των εργαζομένων του Εθνικού Θεάτρου καταρτίζονται, επί ποινή ακυρότητας, εγγράφως με ευθύνη του Θεάτρου σε δύο πρωτότυπα και ένα αντίγραφο. Από τα δύο πρωτότυπα το ένα παίρνει ο εργαζόμενος αμέσως μετά την υπογραφή και το άλλο το Εθνικό Θέατρο. Οι συμβάσεις εργασίας που συνομολογούνται για ορισμένο χρόνο λογίζεται, ότι ανανεώνονται για ίσο διάστημα, αν μετά την παρέλευση του συνομολογούμενου χρόνου, ο εργαζόμενος εξακολουθεί να παρέχει την εργασία του χωρίς να εναντιώνεται ο εργοδότης. Ο όρος αυτός περί αυτόματης ανανέωσης ενεργοποιείται εφόσον εντός 15 ημερών από την ημερομηνία λήξης της σύμβασης δεν έχει υπογραφεί νέα ή δεν έχει ενημερωθεί ο εργαζόμενος ότι δεν θα ανανεωθεί – παραταθεί η σύμβασή του. Σε περίπτωση που δεν ανανεωθεί η σύμβαση και έχει υπάρξει παροχή εργασίας με την λήξη της, η εργασία αυτή αμείβεται κανονικά.

2. Κάθε ατομική σύμβαση εργασίας (αορίστου ή ορισμένου χρόνου, πλήρους ή μερικής απασχόλησης) πρέπει να αναφέρει τουλάχιστον:

α. το χρόνο διάρκειας της σύμβασης εργασίας.

β. το βασικό μηνιαίο μισθό του εργαζομένου, τα τυχόν επιδόματα και αυτός που δικαιούται κατά το σύνολο αυτών, σύμφωνα με την ισχύουσα νομοθεσία.

γ. την έδρα του Εθνικού Θεάτρου και όταν πρόκειται για περιοδεία την έδρα του εργαζομένου.

δ. την ειδικότητα του εργαζομένου.

ε. ιδιαίτερο όρο, ο οποίος θα παραπέμπει στην παρούσα ΣΣΕ για όλες τις συμβάσεις μερικής ή πλήρους απασχόλησης.

3. Σε κάθε περίπτωση, σε συμβάσεις εργασίας ορισμένου χρόνου των εργαζομένων του Εθνικού Θεάτρου, αν δεν ορίζεται ο χρόνος λήξης τους στο έγγραφο της ατομικής σύμβασης, τότε η σύμβαση λήγει την Κυριακή των Βαΐων αν αναφέρεται σε χειμερινή και την 30η Σεπτεμβρίου αν αναφέρεται σε θερινή περίοδο.

4. Οι τεχνικοί και το βοηθητικό προσωπικό σκηνής που εργάζονται στο Εθνικό Θέατρο (με συμβάσεις εργασίας αορίστου και ορισμένου χρόνου) παρέχουν εργασία πενθήμερη από Τετάρτη έως και Κυριακή εβδομαδιαίως. Οι τεχνικοί και το βοηθητικό προσωπικό που εργάζονται στο Εθνικό Θέατρο (με συμβάσεις εργασίας αορίστου και ορισμένου χρόνου) και δεν απασχολούνται στις σκηνές, παρέχουν εργασία πενθήμερη από Δευτέρα έως και Παρασκευή εβδομαδιαίως.

5. Ημέρα υποχρεωτικής εβδομαδιαίας αργίας των εργαζομένων στις σκηνές του Θεάτρου, είναι η Δευτέρα, η οποία ως τέτοια είναι αμετάθετη, ανεξαρτήτως του τόπου παροχής της εργασίας (εσωτερικό ή εξωτερικό), εκτός αν πρόκειται για την εκτέλεση περιοδειών (στο εσωτερικό ή στο εξωτερικό) ή συντρέχουν σοβαροί λόγοι, που να αφορούν στη λειτουργία και την ασφάλεια του Θεάτρου, οπότε είναι δυνατή η απασχόληση των τεχνικών και του βοηθητικού προσωπικού σκηνής που υπάγονται στην παρούσα κατά τη Δευτέρα, υπό την προϋπόθεση ότι έχει εξαντληθεί προηγουμένως κάθε άλλη δυνατότητα και το Σ.Ε.Ε.Θ. συμφωνεί, όσο και οι εργαζόμενοι έχουν ενημερωθεί από τους υπευθύνους των τμημάτων από την προηγούμενη Παρασκευή. Στην τελευταία αυτή περίπτωση όσοι από τους υπαγόμενους στην παρούσα εργασθούν κατά τη Δευτέρα θα τους οφείλεται η 24ωρη ανάπαυσή τους άλλη μέρα της ίδιας εβδομάδας, κατόπιν συνεννόησης με τη Καλλιτεχνική Διεύθυνση του Εθνικού Θεάτρου, ή άλλης εβδομάδας.

Στην περίπτωση που ο προγραμματισμός δοκιμών και παραστάσεων του Εθνικού Θεάτρου απαιτεί εργασία την Τρίτη, δεύτερη ημέρα εβδομαδιαίας αργίας των εργαζομένων στις σκηνές του Θεάτρου, όσοι από τους υπαγόμενους στην παρούσα εργασθούν την Τρίτη θα τους οφείλεται 48ωρη ανάπαυσή τους, η οποία, λόγω έκτακτης ανάγκης, είναι δυνατόν να μετατεθεί σε άλλη εβδομάδα κατόπιν συνεννόησης με τη Καλλιτεχνική Διεύθυνση του Εθνικού Θεάτρου. Εξαίρεση αποτελεί η εργασία την Τρίτη κατά τις δύο τελευταίες γενικές δοκιμές μιας παραγωγής, όπου θα οφείλεται 24ωρη ανάπαυση. Ρεπό που συσσωρεύονται θα δίδονται υποχρεωτικά έως τη λήξη του έτους, με την επιφύλαξη της παρ.19 του άρθρου 9 της παρούσας.

Ομοίως, όσον αφορά στους τεχνικούς και στο βοηθητικό προσωπικό που δεν απασχολούνται στις σκηνές, ισχύουν τα ανωτέρω ως εξής: ό,τι ισχύει για τους τεχνικούς και βοηθητικό προσωπικό σκηνής που εργάζονται τη Δευτέρα, ισχύει για τους συναδέλφους τους που δεν απασχολούνται στις σκηνές και εργάζονται την Κυριακή και ό,τι ισχύει για τους τεχνικούς και το βοηθητικό προσωπικό σκηνής που εργάζονται την Τρίτη, ισχύει για τους συναδέλφους τους που δεν απασχολούνται στις σκηνές και εργάζονται το Σάββατο.

6. Οι τεχνικοί και το βοηθητικό προσωπικό σκηνής, ήτοι οι ειδικότητες: Ταμίας εισιτηρίων, Ελεγκτής εισιτηρίων - Υπάλληλος υποδοχής κοινού, Υπεύθυνος σκηνής, Ηλεκτρολόγος θεάτρου, Βοηθός ηλεκτρολόγου, Ηχολήπτης - Χειριστής Οπτικοακουστικών συστημάτων, Μηχανικός Σκηνής, Φροντιστής - κατασκευαστής, Ζωγράφος - επεξεργαστής ειδικών σκηνικών κατασκευών - Γλύπτης, Τεχνικός βεστιαρίου - Ενδυτής/τρια Βεστιαρίου, Κομμωτής - Περουκιέρης - Μακιγιέρ, Εργάτης σκηνής, Ταξιθέτης - Ταξιθέτρια, Υπάλληλος βιβλιοπωλείου, Χειριστής ειδικών μηχανισμών σκηνής, κατά τη διάρκεια του ωραρίου τους υποχρεούνται να παρέχουν την εργασία τους σε παραστάσεις (θεατρική παρουσίαση έργου) και θεματικές εκδηλώσεις που πραγματοποιεί το Εθνικό Θέατρο ή παρουσιάζει στους χώρους του, συμπεριλαμβανομένης της αίθουσας εκδηλώσεων ή σε οποιοδήποτε άλλο χώρο εκτός των χώρων του Εθνικού, στις οποίες το θέατρο συμμετέχει ως συμπαραγωγός , ή συνεργαζόμενος φορέας και στις περιπτώσεις που γίνονται δωρεάν παραχωρήσεις των χώρων σε συνεργαζόμενους χορηγούς. Σε κάθε άλλη περίπτωση, είτε πρόκειται για παραχωρήσεις των χώρων του Εθνικού με αντάλλαγμα, είτε χωρίς, από το προσωπικό του Εθνικού θα απασχολείται μόνο ένα άτομο από κάθε ειδικότητα, έχοντας εποπτικό ρόλο στο στήσιμο και στην εκτέλεση της εκάστοτε εκδήλωσης. Οι παραπάνω ειδικότητες παρέχουν την εργασία τους με μέγιστο αριθμό παραστάσεων 8 ανά εβδομάδα.

7. α) Ημέρες αργίας του τεχνικού και βοηθητικού προσωπικού σκηνής είναι η Καθαρά Δευτέρα, η Μ. Παρασκευή, η Δευτέρα του Πάσχα, η 1η Μαΐου, η Δευτέρα του Αγίου Πνεύματος, η 24η Δεκεμβρίου και η 31η Δεκεμβρίου.

β) Οι υπόλοιπες επίσημες αργίες, πλην των αναφερόμενων στο α’ εδάφιο του παρόντος, είναι εργάσιμες για το τεχνικό και βοηθητικό προσωπικό σκηνής.

8. Δεν επιτρέπονται οι δοκιμές και οι τεχνικές εργασίες για το ανέβασμα παράστασης την ημέρα των Χριστουγέννων, της Πρωτοχρονιάς και της Κυριακής του Πάσχα, χωρίς καμία απολύτως εξαίρεση. Δεν επιτρέπονται επίσης οι δοκιμές και οι τεχνικές εργασίες την δεύτερη ημέρα των Χριστουγέννων, τα Θεοφάνεια, την 25η Μαρτίου, την 28η Οκτωβρίου και την 15η Αυγούστου, εκτός αν συντρέχουν σοβαροί λόγοι που αφορούν στην ασφάλεια και τη λειτουργία του Θεάτρου, την αλλαγή έργου ή προκειμένου να αποφευχθεί αναβολή πρεμιέρας, στο εσωτερικό και το εξωτερικό. Στις περιπτώσεις αυτές οι εργαζόμενοι δικαιούνται την εβδομαδιαία 24ωρη ανάπαυσή τους, η οποία, λόγω έκτακτης ανάγκης, είναι δυνατόν να μετατεθεί σε άλλη εβδομάδα, κατόπιν συνεννόησης με τη Διεύθυνση του Εθνικού Θεάτρου.

9. Κατά τον χρόνο προετοιμασίας της παράστασης (συνεργεία) το ωράριο εργασίας ανέρχεται σε 8 ώρες, μετά τη συμπλήρωση των οποίων καταβάλλεται στους εργαζόμενους το ωρομίσθιο με τις νόμιμες προσαυξήσεις. Κατά τη διάρκεια των συνεργείων και παραστάσεων παρέχεται υποχρεωτικά ανάπαυση τουλάχιστον έντεκα (11) συνεχών ωρών ανά 24ωρο.

10. Το ωράριο εργασίας των διοικητικών υπαλλήλων και των τεχνικών και βοηθητικού προσωπικού που δεν απασχολούνται στις σκηνές διαμορφώνεται ως εξής:

Από τις 07:30 - 15:30 ή 8:00 - 16:00 ή 09:00 - 17:00 από την Δευτέρα έως την Παρασκευή κάθε εβδομάδα. Η εργασία πέραν της λήξης του ωραρίου αποζημιώνεται, όπως ο νόμος ορίζει.

Το ωράριο εργασίας (8ωρο) των τεχνικών και βοηθητικού προσωπικού που απασχολείται στις σκηνές διαμορφώνεται ως εξής: 07:30 - 15:30 ή 8:00 - 16:00 πρωινή βάρδια και 15:00 -23:00 ή 16:00 - 24:00 βραδινή βάρδια. Ειδικότερα για τους οδηγούς οχημάτων προβλέπεται η δυνατότητα ωραρίου 06:00 - 14:00.

Το προσωπικό που απασχολείται στις σκηνές βοηθάει και στην προετοιμασία και το μάζεμα μετά τη λήξη των παραστάσεων και των άλλων σκηνών, εντός του ίδιου κτηρίου, εφόσον δεν εξυπηρετεί διπλή παράσταση την ίδια ημέρα.

Η βάρδια της παιδικής σκηνής για τα Σάββατα διαμορφώνεται ως εξής: 13:00 - 21:00 και για τις Κυριακές και τις αργίες ως εξής: 10:00 - 18:00. Το ωράριο της παιδικής σκηνής για τις σχολικές αργίες διαμορφώνεται από τη Διεύθυνση του Ε.Θ. και πάντα μέσα στα πλαίσια της ΣΣΕ.

Το ωράριο των ταμείων διαμορφώνεται ως εξής: Ταμείο Αγ. Κων/νου 9:00 - 17:00 και 14:00 - 22:00, Ταμείο Πανεπιστημίου 9:00 -17:00 και 14:00 - 22:00. Και ειδικά για το πωλητήριο υπάρχει η δυνατότητα για ωράριο: 10:00-18:00 και 14:00-22:00.

Οποιαδήποτε αλλαγή, η οποία υπαγορεύεται από τις ανάγκες των παραστάσεων, τόσο κατά τη χειμερινή όσο και κατά τη θερινή περίοδο, και κυρίως κατά τη διάρκεια των περιοδειών, είναι επιτρεπτή, κατόπιν συνεννόησης με το Σ.Ε.Ε.Θ.

Σε ταξίδι εσωτερικού ή εξωτερικού, το ωράριο θα διαμορφώνεται σύμφωνα με την έναρξη της μετακίνησης.

Το ωράριο ξεφορτώματος και στησίματος στην περιοδεία είναι: 7:30 – 15:30. Οποιαδήποτε αλλαγή είναι επιτρεπτή κατόπιν συνεννόησης με το Σ.Ε.Ε.Θ.

11. Ημέρες υποχρεωτικής εβδομαδιαίας αργίας των διοικητικών υπαλλήλων και των τεχνικών και βοηθητικού προσωπικού που δεν απασχολούνται στις σκηνές είναι το Σάββατο και η Κυριακή, οι οποίες ως τέτοιες είναι αμετάθετες, ανεξαρτήτως του τόπου παροχής της εργασίας (εσωτερικό ή εξωτερικό).

12. Ημέρες αργίας των διοικητικών υπαλλήλων και των τεχνικών και βοηθητικού προσωπικού που δεν απασχολούνται στις σκηνές είναι η 1η Ιανουαρίου, τα Θεοφάνεια, η Καθαρή Δευτέρα, η 25η Μαρτίου, η Μ. Παρασκευή, η Δευτέρα του Πάσχα, η Πρωτομαγιά, η Δευτέρα του Αγίου Πνεύματος, η 15η Αυγούστου, η 28η Οκτωβρίου, η 25η και 26η Δεκεμβρίου.

13. Οι εργαζόμενοι παρέχουν εργασία ανάλογη προς την ειδικότητά τους, ενώ δεν είναι επιτρεπτή η απαίτηση παροχής εργασίας που δεν έχει καμία συνάφεια με την ειδικότητά τους.

14. Για την αμοιβή της εργασίας καθ’ υπερωριακή απασχόληση, για απασχόληση τις Κυριακές, τις νυκτερινές ώρες (22:00 - 06:00) και για απασχόληση κατά τις ημέρες αργίας, ισχύουν οι διατάξεις του 4354/2015.

15. Οι υπερωρίες κάθε τμήματος επιτρέπονται αφού προηγηθεί αιτιολογημένη εντολή από τον αρμόδιο Υπεύθυνο του τμήματος, ενώ καταβάλλεται κάθε προσπάθεια να κατανέμονται με ισότιμο τρόπο σε όλους τους εργαζομένους του ιδίου τμήματος μέσα στο ίδιο έτος.

16. Το θέατρο υποχρεούται να ανανεώσει τη σύμβαση εργαζόμενης γυναίκας με ενεργή σύμβαση ορισμένου χρόνου- πλήρους ή μερικής απασχόλησης-, η οποία βρεθεί σε κατάσταση εγκυμοσύνης ιατρικά βεβαιωμένης. Η σύμβασή της ανανεώνεται μέχρι και την ημερομηνία τοκετού της, και στη συνέχεια ανανεώνεται για24 μήνες μετά τον τοκετό της.

 **Άρθρο 7**

**Διάφορες Παροχές.**

1. Οι εργαζόμενοι κατά τη διάρκεια της ημερήσιας 8ωρης εργασίας τους δικαιούνται διάλειμμα τριάντα (30) συνεχόμενων λεπτών, όπως αυτό ορίζεται από την εργατική νομοθεσία.

2. Το Εθνικό Θέατρο είναι υποχρεωμένο να οργανώνει τις μετακινήσεις των εργαζόμενων εντός έδρας με δικό του μέσο ή με την καταβολή οδοιπορικών εξόδων κίνησης σύμφωνα με το ν. 4336/2015. Ο εργαζόμενος θα πρέπει να γνωρίζει, σύμφωνα με τον προγραμματισμό που παραδίδεται κάθε Παρασκευή, σε ποιο χώρο (έδρα) του Εθνικού Θεάτρου θα απασχολείται. Τα έξοδα κινήσεως καταβάλλονται στους εργαζόμενους του Εθνικού Θεάτρου σύμφωνα με το ν. 4336/2015.

Χορηγούνται οι εξής παροχές σε είδος:

α) Στους ηλεκτρολόγους, μηχανοξυλουργούς, σιδηροκατασκευαστές, αποθηκάριους, μηχανικούς σκηνής, κατασκευαστές ειδών φροντιστηρίου, χειριστές αυτοματισμών σκηνής, ζωγράφους -κατασκευαστές ειδικών σκηνικών κατασκευών - γλύπτες, ηχολήπτες - χειριστές οπτικοακουστικών μέσων, εργάτες γενικών καθηκόντων, εργάτες σκηνής, υδραυλικούς - θερμαστές και οδηγούς, συντηρητές κτιρίου:

* ένα προστατευτικό ζευγάρι παπουτσιών ή ζευγάρι ελαστικών παπουτσιών σκηνής.
* δύο φόρμες εργασίας χειμερινές ή παντελόνι & μπλούζες μακρυμάνικες (η μια να είναι φούτερ με κουκούλα και φερμουάρ). Ή εναλλακτικά 2 χειμερινά φορέματα μαύρα ή δύο φούστες μαύρες και 2 χειμερινές μπλούζες μαύρες (η μια να είναι φούτερ με κουκούλα και φερμουάρ).
* δύο φόρμες εργασίας θερινές ή βερμούδες & t-shirt. Ή εναλλακτικά 2 θερινά φορέματα μαύρα ή δύο φούστες μαύρες και 2 t-shirt μαύρα.
* ένα αδιάβροχο ή γιλέκο.
* δύο ζευγάρια γάντια (ειδικά για τους εργάτες τα γάντια είναι αναλώσιμα).
* μία ζώνη.
* ένα κράνος που υποχρεωτικά φορούν εργαζόμενοι για την εκπόνηση εργασιών όταν απασχολούνται στη σκηνή και καπέλο jockey.

Ειδικά στους μηχανοξυλουργούς, σιδηροκατασκευαστές επιπλέον δίνεται:

* Γιλέκο ψύχους
* Ωτοασπίδες
* Ποδιές μαραγκού
* Γυαλιά Προστασίας
* Μάσκες

Και στους ζωγράφους -κατασκευαστές ειδικών σκηνικών κατασκευών – γλύπτες:

* Γυαλιά Προστασίας
* Επιγονατίδες
* Μάσκες & Φίλτρα.

Τα παπούτσια που προμηθευόμαστε για τους ηλεκτρολόγους, λόγω ειδικότητας, θα πρέπει να είναι χωρίς μεταλλικά προστατευτικά επίσης για τους ηλεκτρολόγους 2 επιπλέον ειδικά ζευγάρια γάντια ηλεκτρολόγων.

β) Στις καθαρίστριες, υπαλλήλους υποδοχής, ταξιθέτες- ταξιθέτριες, υπεύθυνους σκηνής:

• ένα ζευγάρι παπούτσια.

• δύο στολές χειμερινές.

• δύο στολές θερινές.

γ) Στις ενδύτριες και τεχνικούς βεστιαρίου, μοδίστρες και περουκιέρη - μακιγιέρ:

• δύο ρόμπες ή δύο παντελόνια και δύο μπλούζες και ζεύγος υποδήματα κλειστά (αθλητικά).

δ) Στους εργαζόμενους στη σκηνή:

• ένα κράνος

ε) Στους μηχανοξυλουργούς, υδραυλικούς - θερμαστές, ζωγράφους σκηνικών, μοδίστρες, σιδηροκατασκευαστές, τεχνίτες σκηνής και εργάτες:

• ένα λίτρο γάλα ημερησίως.

στ) Στους κλητήρες, που κάνουν χρήση δίκυκλου μεταφορικού μέσου:

• ένα κράνος full face.

• ένα ζευγάρι μπότες μότο.

• ένα μπουφάν μότο.

• ένα παντελόνι μότο.

• ένα ζευγάρι γάντια μότο.

ζ) Στους υπάλληλους προμηθειών:

• ένα αδιάβροχο.

•ένα ζευγάρι υποδήματα.

Τα ως άνω υποχρεούνται να φορούν και χρησιμοποιούν οι εργαζόμενοι εν ώρα εργασίας.

3. Ο εργοδότης έχει την υποχρέωση να εκπαιδεύει τους εργαζόμενους, με δικές του δαπάνες, στον χειρισμό νέου εξειδικευμένου τεχνολογικού εξοπλισμού, για θέματα πυρόσβεσης, αντιμετώπισης σεισμών, πρώτων βοηθειών, εντός του ωραρίου εργασίας τους και η παρακολούθηση είναι υποχρεωτική.

4. Εργαζόμενοι του Ε.Θ. με σύμβαση εργασίας ορισμένου και αορίστου χρόνου που υπάγονται στον κλάδο σύνταξης οποιουδήποτε Ασφαλιστικού Οργανισμού, εφ' όσον συμπληρώσουν τις προϋποθέσεις για λήψη πλήρους σύνταξης γήρατος, δικαιούνται να λάβουν το  90% (ενενήντα επί τοις εκατό) της εκάστοτε προβλεπόμενης στον νόμο Ν.2112/1920 αποζημίωσης απόλυσης χωρίς προειδοποίηση. Το ως άνω ποσό δύναται να λάβουν και στις δύο περιπτώσεις ο/η επιζών/ωσα  σύζυγος και τα ανήλικα τέκνα του/της εργαζομένου που είχε συμπληρώσει τις προϋποθέσεις για πλήρη σύνταξη γήρατος, αλλά  απεβίωσε πριν από την (με καθ΄ οιονδήποτε τρόπο), αποχώρηση του/της από τον Οργανισμό. Για τον υπολογισμό της αποζημίωσης λαμβάνονται υπόψη οι τακτικές αποδοχές του τελευταίου μήνα πριν την λήξη της σύμβασης εργασίας. Η ως άνω αποζημίωση καταβάλλεται με την  υποβολή της απόφασης συνταξιοδότησης από τον ΕΦΚΑ για απονομή  πλήρους σύνταξης γήρατος και υπόκειται στους περιορισμούς  του  Α.Ν. 173/1967  όπως τροποποιήθηκε και ισχύει.Σε περίπτωση κατά την οποία δεν έχει εκδοθεί η απόφαση συνταξιοδότησης εντός πέντε (5) μηνών από την καθ’ οιονδήποτε τρόπο αποχώρηση του εργαζομένου, το Θέατρο θα προβαίνει σε καταβολή της αποζημίωσης, με την επιφύλαξη της αποδοχής της αίτησης συνταξιοδότησης του εργαζομένου από τον ΕΦΚΑ.

5. Στους εργαζομένους ορισμένου χρόνου, οι οποίοι απεχώρησαν από το Θέατρο πριν την σύναψη της παρούσας ΣΣΕ και θα δικαιούνταν την παροχή που προβλέπεται στην αμέσως ανωτέρω παράγραφο, χορηγείται η συγκεκριμένη παροχή-αποζημίωση, εφόσον την έχουν διεκδικήσει δικαστικά και υφίσταται σχετική εκκρεμοδικία.

6. Το Εθνικό Θέατρο παρέχει διατακτικές αγοράς προϊόντων αξίας 120 € κάθε μήνα, σε κάθε εργαζόμενο που καλύπτεται από την παρούσα Συλλογική Σύμβαση, μέσα στο τελευταίο δεκαήμερο κάθε μήνα και εφόσον έχει απασχοληθεί τουλάχιστον 15 μέρες στο μήνα. Ενδεικτικά και όχι περιοριστικά περιλαμβάνονται εργαζόμενοι με σύμβαση εργασίας ορισμένου/αορίστου χρόνου, μερικής/πλήρους απασχόλησης, αμειβόμενοι μέσω εξαρτημένης εργασίας.

Για τους Υπεύθυνους που δεν περιγράφονται στον ισχύοντα εσωτερικό κανονισμό και δεν λαμβάνουν επίδομα ευθύνης που έχουν υπό την εποπτεία τους έως και 5 εργαζόμενους, το Εθνικό θα παρέχει διατακτικές αγοράς προϊόντων αξίας 70 ευρώ μηνιαίως, ενώ για τους Υπεύθυνους που έχουν υπό την εποπτεία τους πάνω από 6 εργαζόμενους το Εθνικό θα παρέχει διατακτικές αξίας 100 ευρώ.

7. Χορηγούνται δάνεια στους εργαζόμενους κατόπιν αιτήσεώς τους και για λόγους προσωπικούς, οικογενειακούς, υγείας κτλ. Η εξόφληση του ποσού θα γίνεται άτοκα μέσω παρακράτησης της μισθοδοσίας, κατόπιν έγκρισης και αποδοχής του σχετικού αιτήματος από το Δ.Σ. του Εθνικού Θεάτρου.

**Άρθρο 8**

**Άλλες ρυθμίσεις εργασίας.**

Κάθε εργαζόμενος γονέας παιδιών ηλικίας έως 12 ετών, ή φροντιστής, δικαιούται να ζητά ευέλικτες ρυθμίσεις εργασίας για λόγους φροντίδας, όπως: τηλεργασία, ευέλικτο ωράριο εργασίας ή μερική απασχόληση, κατά τα οριζόμενα - ειδικότερα - στις διατάξεις του άρθρου 31 του ν. 4808/2021.

**Άρθρο 9**

**Άδειες.**

1. Άδεια γάμου – πατρότητας

Εργαζόμενοι και εργαζόμενες που συνάπτουν γάμο, δικαιούνται να πάρουν άδεια γάμου έξι (6) εργάσιμων ημερών, με αποδοχές, η οποία δεν συμψηφίζεται με την ετήσια κανονική άδεια.

Σε περίπτωση γεννήσεως τέκνου, ο πατέρας δικαιούται άδεια πατρότητας δεκατέσσερις (14) εργάσιμες ημέρες με αποδοχές για κάθε τέκνο, η χορήγηση της οποίας είναι υποχρεωτική για το Εθνικό Θέατρο, κατά τα οριζόμενα - ειδικότερα στις διατάξεις του αρθ. 27 ν.4808/2021 .

Το ίδιο ισχύει και εφαρμόζεται στην περίπτωση παρένθετης μητρότητας ή υιοθεσίας ή αναδοχής τέκνου, ηλικίας έως 8 ετών από την ένταξη του παιδιού στην οικογένεια.

1. Άδεια μητρότητας - ανατροφής τέκνου

α. Στις υπαλλήλους με σχέση εργασίας αορίστου ή ορισμένου χρόνου, πλήρους και μερικής απασχόλησης, οι οποίες κυοφορούν, χορηγείται πέραν της άδειας μητρότητας, η οποία προβλέπεται από τον ασφαλιστικό φορέα, επιπλέον άδεια μετά τον τοκετό εννέα (9) μηνών μετ’ αποδοχών, ή μειωμένο ωράριο, αναλογικά εφαρμοζόμενου του δημοσιοϋπαλληλικού κώδικα (αρθ. 53, παρ. 2).

Ειδικότερα προβλέπονται τα εξής:

Ο χρόνος εργασίας του υπαλλήλου που είναι γονέας μειώνεται κατά 2 ώρες ημερησίως εφόσον έχει τέκνα ηλικίας έως 2 ετών , και κατά 1 ώρα , εφόσον έχει τέκνα ηλικίας από 2 έως 4 ετών. Υπάλληλος που είναι γονέας, δικαιούται 9 μήνες άδεια με αποδοχές για ανατροφή παιδιού, εφόσον δεν κάνει χρήση του μειωμένου ωραρίου που προβλέπεται στο προηγούμενο εδάφιο. Εάν μέχρι τη συμπλήρωση των 4 ετών απομένει διάστημα μικρότερο των 9 μηνών, χορηγείται άδεια για το διάστημα που υπολείπεται.

Για το γονέα που είναι άγαμος ή χήρος ή διαζευγμένος ή έχει αναπηρία 67% και άνω , το κατά 1 ώρα μειωμένο ωράριο του πρώτου εδαφίου ή η άδεια του πρώτου εδαφίου προσαυξάνονται κατά 5 μήνες ή 1 μήνα αντίστοιχα.

Αν και οι 2 γονείς είναι υπάλληλοι στον δημόσιο τομέα, με κοινή τους δήλωση που κατατίθενται στις υπηρεσίες τους, καθορίζεται και ποιος από τους 2 θα κάνει χρήση των διευκολύνσεων του παρόντος, εκτός αν με τη δήλωση αυτή καθορίσουν χρονικά διαστήματα που ο καθένας θα κάνει χρήση, μέσα σε οριζόμενα κατά περίπτωση ηλικιακά όρια του τέκνου.

Αν η σύζυγος του υπαλλήλου ή ο σύζυγος της υπαλλήλου εργάζεται στον ιδιωτικό τομέα, εφόσον δικαιούται όμοιων ολικών ή μερικών διευκολύνσεων και ο σύζυγος ή η σύζυγος υπάλληλος δικαιούται να κάνει χρήση των διευκολύνσεων της περίπτωσης Α κατά το μέρος που η σύζυγος αυτού ή ο σύζυγος αυτής δεν κάνει χρήση των δικών του δικαιωμάτων ή κατά το μέρος που αυτά υπολείπονται των διευκολύνσεων της περίπτωσης Α.

Η άδεια λόγω κυοφορίας χορηγείται ύστερα από βεβαίωση του θεράποντος ιατρού για τον πιθανολογούμενο χρόνο τοκετού.

Επίσης η θεσμοθετημένη άδεια μητρότητας, που χορηγείται από τον ασφαλιστικό φορέα, επεκτείνεται και για την τεκμαιρόμενη μητέρα του άρθρου 1474 του ΑΚ (που αποκτά τέκνο με τη διαδικασία της παρένθετης μητρότητας), καθώς και στην εργαζόμενη που υιοθετεί τέκνο από την ένταξη του παιδιού στην οικογένεια και έως την ηλικία των 8 ετών, σύμφωνα με το άρθρο 34 του ν. 4808/2021.

Εργαζόμενες, οι οποίες υποβάλλονται σε μεθόδους ιατρικώς υποβοηθούμενης αναπαραγωγής του ν. 3305/2005 δικαιούνται άδεια 7 εργασίμων ημερών με αποδοχές ύστερα από βεβαίωση του θεράποντος ιατρού ή του διευθυντή μονάδας ιατρικώς υποβοηθούμενης αναπαραγωγής (άρθρο 35 του ν. 4808/2021).

Οι έγκυοι εργαζόμενες απαλλάσσονται από την εργασία χωρίς περικοπή αποδοχών, κατόπιν προηγούμενης ενημέρωσης του εργοδότη, με κάθε πρόσφορο μέσο προκειμένου να υποβάλλονται σε εξετάσεις προγεννητικού ελέγχου, εφόσον αυτές οι εξετάσεις πρέπει να γίνουν κατά τη διάρκεια του χρόνου εργασίας (άρθρο 40 του ν. 4808/2021).

Εναλλακτικά, όταν η μητέρα αποδεδειγμένα δεν κάνει χρήση, χορηγείται η άδεια ανατροφής στον πατέρα, αναλογικά εφαρμοζόμενου του δημοσιοϋπαλληλικού κώδικα. Επίσης, ο πατέρας, ο οποίος δικαιούται να κάνει χρήση της διευκόλυνσης του μειωμένου ωραρίου ή της άδειας ανατροφής, πρέπει να προσκομίζει στο Εθνικό Θέατρο τα ακόλουθα δικαιολογητικά:

1. Ληξιαρχική πράξη γέννησης του τέκνου.

2. Υπεύθυνη δήλωση του Ν.1599/1986 σχετικά με το ποιος από τους δύο γονείς θα κάνει χρήση του μειωμένου ωραρίου ή της άδειας ανατροφής. Στην ίδια δήλωση θα καθορίζεται το χρονικό διάστημα που ο καθένας από τους δύο γονείς θα κάνει χρήση διαδοχικά και συνεχόμενα. Εάν η μητέρα έχει κάνει χρήση, θα δηλώνεται το είδος της διευκόλυνσης (μειωμένο ωράριο ή εννεάμηνη άδεια ανατροφής), καθώς και το συνολικό χρονικό διάστημα, που αυτή έκανε χρήση. Τέλος στην ίδια δήλωση θα αναφέρεται ότι, εφόσον η μητέρα σταματήσει να εργάζεται, η άδεια θα διακόπτεται και ο πατέρας αμέσως θα επιστρέφει στην εργασία του.

3. Βεβαίωση του οικείου εργοδότη σχετικά με το αν η μητέρα έχει ήδη κάνει ολικώς ή μερικώς χρήση των δικαιωμάτων της και αν εργάζεται με καθεστώς πλήρους ή μερικής απασχόλησης.

4. Βεβαίωση του ασφαλιστικού φορέα, από την οποία θα προκύπτει ρητά η ιδιωτική εργασία που ασκεί η μητέρα και το καθεστώς απασχόλησης.

β. Όταν ο τοκετός πραγματοποιείται σε χρόνο μεταγενέστερο από αυτόν που είχε πιθανολογηθεί αρχικά, η άδεια που είχε χορηγηθεί, παρατείνεται μέχρι την πραγματική ημερομηνία του τοκετού, χωρίς αυτή η παράταση να συνεπάγεται αντίστοιχη μείωση του χρόνου της άδειας που χορηγείται μετά τον τοκετό. Όταν ο τοκετός πραγματοποιηθεί σε χρόνο προγενέστερο από αυτόν που είχε αρχικά πιθανολογηθεί, το υπόλοιπο της άδειας χορηγείται μετά τον τοκετό, ώστε να εξασφαλιστεί ο συνολικός προβλεπόμενος χρόνος άδειας, σύμφωνα και με την παρ. 2α του παρόντος.

γ. Σε κυοφορούσες υπαλλήλους που έχουν ανάγκη ειδικής θεραπείας, μετά την εξάντληση της αναρρωτικής άδειας με αποδοχές, χορηγείται κανονική άδεια κυοφορίας, μετά από βεβαίωση θεράποντος ιατρού και διευθυντή γυναικολογικής ή μαιευτικής κλινικής ή τμήματος, δημόσιου νοσηλευτικού ιδρύματος.

Χορηγείται άδεια - ειδική γονική άδεια - λόγω σοβαρών νοσημάτων των παιδιών διάρκειας 10 εργασίμων ημερών κατ’ έτος με αποδοχές, κατά τα οριζόμενα στην 1η και 2η παράγραφο του άρθρου 43 του ν. 4808/2021 σε αντιστοίχιση και με παραπομπή στο ισχύον - παρακάτω - άρθρο 13. Επιπλέον, στον υπάλληλο, που έχει παιδί με σοβαρά νοσήματα, δίνεται η δυνατότητα χρήσης μειωμένου ωραρίου κατά μια ώρα, κατ’ αίτησή του, μέχρι δύο (2) φορές το μήνα.

1. Άδεια φροντίδας τέκνου

Οι εργαζόμενοι γονείς, ανεξάρτητα από το είδος δραστηριότητας του άλλου γονέα, ακόμη και αν ο άλλος γονέας δεν εργάζεται, δικαιούνται, εναλλακτικώς μεταξύ τους, την άδεια φροντίδας τέκνου. Η άδεια χορηγείται για χρονικό διάστημα τριάντα (30) μηνών από τη λήξη της άδειας μητρότητας ή της ειδικής παροχής προστασίας της μητρότητας του άρθρου 36 του ν. 4808/2021, ή της γονικής άδειας, ως μειωμένο ωράριο. Κατά το παραπάνω διάστημα, ο γονέας που κάνει χρήση του δικαιώματος αυτού, δικαιούται είτε να προσέρχεται κατά μία (1) ώρα αργότερα είτε να αποχωρεί κατά μία (1) ώρα νωρίτερα κάθε ημέρα από την εργασία είτε να τη διακόπτει κατά μία ώρα ημερησίως, σύμφωνα με την αίτησή του. Το μειωμένο ωράριο, έπειτα από συμφωνία των μερών, μπορεί να χορηγείται σύμφωνα με τα οριζόμενα στο άρθρο 37 του ν. 4808/2021.

Οι εργαζόμενες μητέρες δικαιούνται μειωμένο ωράριο για τις αυξημένες φροντίδες που απαιτούνται για την ανατροφή του παιδιού, σύμφωνα με το άρθρο 37 του ν. 4808/2021.

Την άδεια απουσίας για λόγους φροντίδας του παιδιού μπορεί εναλλακτικά να ζητήσει ο άνδρας, εφόσον δεν κάνει χρήση αυτής η εργαζόμενη μητέρα. Στις περιπτώσεις αυτές θα πρέπει ο άνδρας να προσκομίσει στο Εθνικό Θέατρο βεβαίωση από τον εργοδότη της συζύγου του, ότι η ίδια δεν λαμβάνει την άδεια θηλασμού και φροντίδας παιδιών.

Το μειωμένο ωράριο για την φροντίδα του παιδιού θεωρείται και αμείβεται ως χρόνος εργασίας.

1. Άδεια λόγω θανάτου συγγενούς

Στους εργαζόμενους χορηγείται άδεια τριών (3) ημερών με αποδοχές σε περίπτωση θανάτου συζύγου, τέκνων, γονέων, αδελφών και συγγενών του ιδίου βαθμού εξ’ αγχιστείας, δηλαδή γονέων και αδελφών του/της συζύγου.

1. Άδεια αιμοδοσίας

Χορηγούνται (2) ημέρες άδειες αιμοδοσίας με αποδοχές σε όσους εργαζόμενους προσφέρουν αίμα ή αιμοπετάλια σε Τράπεζα Αιμοδοσίας ή Συνεργείο Αιμοδοσίας, κατόπιν σχετικής ιατρικής βεβαίωσης για αιμοδοσία ή λήψη αιμοπεταλίων.

1. Άδεια για συμμετοχή σε εξετάσεις

Εργαζόμενοι που τυγχάνουν μαθητές, σπουδαστές ή φοιτητές, προπτυχιακοί ή μεταπτυχιακοί, σε σχολεία και ιδρύματα και των τριών βαθμίδων εκπαίδευσης, δικαιούνται άδεια εξετάσεων με αποδοχές.

Η ιδιότητα του μαθητή, σπουδαστή ή φοιτητή και η συμμετοχή αυτού στις εξετάσεις αποδεικνύεται με βεβαίωση της οικείας Σχολής, που υποβάλλεται από τον εργαζόμενο στο Εθνικό Θέατρο. Η άδεια εξετάσεων δεν μπορεί να υπερβαίνει τις είκοσι (20) εργάσιμες ημέρες κάθε έτος και χορηγείται συνεχώς ή τμηματικώς κατά την εξεταστική περίοδο που ζητά ο ενδιαφερόμενος. Οι άδειες εξετάσεων χορηγούνται για το χρόνο φοίτησης και μέχρι δύο το πολύ εξάμηνα μετά τη λήξη του, εφόσον ο εργαζόμενος εξακολουθεί να φοιτά.

1. Άδεια παρακολούθησης επίδοσης τέκνων

Οι εργαζόμενοι που έχουν παιδιά ηλικίας μέχρι 18 ετών, τα οποία παρακολουθούν μαθήματα στοιχειώδους ή μέσης εκπαίδευσης, μπορεί να απουσιάζουν ορισμένες ώρες ή ολόκληρη ημέρα από την εργασία τους για να επισκεφτούν το σχολείο των παιδιών τους. Η άδεια αυτή είναι με αποδοχές και φτάνει συνολικά μέχρι 4 ημέρες το χρόνο για ένα τέκνο. Την παραπάνω άδεια δικαιούνται και οι γονείς με παιδιά στο νηπιαγωγείο. Η άδεια αυτή χορηγείται πάντοτε τμηματικά και ποτέ για περισσότερο από μία (1) εργάσιμη μέρα κάθε φορά. Η συγκεκριμένη άδεια δεν συμψηφίζεται με τις άλλες άδειες που δίνονται στους εργαζόμενους.

1. Γονική Άδεια

α). Όλες οι άδειες που προβλέπονται από την Εθνική Γενική Συλλογική Σύμβαση Εργασίας για τους εργαζόμενους γονείς ισχύουν εξίσου για τους άντρες και τις γυναίκες εργαζόμενους καθώς και για τους χήρους/χήρες και τους άγαμους γονείς περιλαμβανομένων των διαζευγμένων γονέων εφόσον έχουν την επιμέλεια των παιδιών.

β). Χορηγείται άδεια δύο εργασίμων ημερών για λόγους ασθενείας ανηλίκων τέκνων κατόπιν σχετικής βεβαιώσεως παιδιάτρου και ειδικά για τρίτεκνους και πολύτεκνους εργαζομένους χορηγείται άδεια τριών ημερών, κατόπιν υπεύθυνης δήλωσης του εργαζόμενου ότι δεν την έχει λάβει ο έτερος γονέας, εφόσον είναι δικαιούχος. H άδεια ασθένειας ανήλικων τέκνων χορηγείται μόνο σε εργάσιμες ημέρες για κάθε ημερολογιακό έτος και δεν προβλέπεται δυνατότητα χορήγησής της ορισμένες ώρες και τυχόν υπόλοιπο της άδειας που δεν έχει ληφθεί δεν μεταφέρεται στο επόμενο έτος. Αν και οι δυο γονείς είναι δικαιούχοι, κατόπιν σχετικής υπεύθυνης δήλωσης, ή λαμβάνουν από κοινού την άδεια ασθένειας ανήλικων τέκνων και την μοιράζονται ή την λαμβάνει ο ένας εκ των δυο εξολοκλήρου.

γ). Κάθε εργαζόμενος γονέας ή πρόσωπο που ασκεί τη γονική μέριμνα έχει ατομικό και αμεταβίβαστο δικαίωμα γονικής άδειας για την ανατροφή του παιδιού συνολικής διάρκειας τεσσάρων (4) μηνών , την οποία μπορεί να χρησιμοποιήσει ο εργαζόμενος, συνεχόμενα ή τμηματικά μέχρι το παιδί να συμπληρώσει την ηλικία των οκτώ (8) ετών, με σκοπό της εκπλήρωσης των ελάχιστων υποχρεώσεων ανατροφής προς αυτό. Σε περίπτωση υιοθεσίας ή αναδοχής τέκνου ηλικίας έως οκτώ (8) ετών, η γονική άδεια χορηγείται από την ένταξη του παιδιού στην οικογένεια. Οι δύο πρώτοι μήνες πληρώνονται από τον ΔΥΠΑ και οι δύο επόμενοι είναι άνευ αποδοχών. Οι όροι, ο τρόπος πληρωμής και οι προϋποθέσεις χορήγησης της εν λόγω άδειας πραγματοποιείται σύμφωνα με τα οριζόμενα στο νόμο 4808/2021 άρθρο 28, όπου αναλυτικά περιγράφονται.

δ). Άδεια για μονογονεϊκές οικογένειες. τους εργαζόμενους/-ες που έχουν χηρέψει και στον άγαμο - άγαμη γονέα, που έχουν την αποκλειστική επιμέλεια του παιδιού, χορηγείται άδεια με αποδοχές έξι (6) εργάσιμων ημερών το χρόνο, πέραν αυτής που δικαιούνται με άλλες διατάξεις. Γονέας με τρία (3) παιδιά ή περισσότερα, δικαιούται άδεια δέκα (10) εργάσιμων ημερών. Η άδεια αυτή χορηγείται λόγω αυξημένων αναγκών φροντίδας των παιδιών, χορηγείται εφάπαξ ή τμηματικά μετά από συνεννόηση με τον εργοδότη σύμφωνα με τις ανάγκες του γονέα και δεν πρέπει να συμπίπτει χρονικά με την αρχή ή το τέλος της ετήσιας κανονικής άδειας (άρθρο 45 του Ν. 4808/2021). Η εν λόγω άδεια δεν αφορά σε γονέα που έχει την επιμέλεια του παιδιού, αλλά είναι διαζευγμένος.

9. Η ενάσκηση του δικαιώματος της κανονικής ετήσιας αδείας, η χορήγηση των αδειών και δη η σειρά χορηγήσεως και ο χρόνος ενάρξεως αυτών ρυθμίζονται, από την Εργατική Νομοθεσία. Το Ε.Θ. είναι υποχρεωμένο να χορηγήσει την Κανονική Άδεια στους Εργαζόμενους έως την 31η Μαρτίου του επόμενου έτους ακόμα κι αν δεν έχει ζητηθεί από τον εργαζόμενο. Σε διαφορετική περίπτωση το Ε.Θ. είναι υποχρεωμένο να αποζημιώσει χρηματικά τον εργαζόμενο για τυχόν υπόλοιπο των ημερών αδείας. Επιτρέπεται η κατάτμηση του χρόνου αδείας και σε περισσότερες των δυο περιόδων. Η διαδικασία αυτή, η οποία προβλέπει έγγραφη αίτηση του εργαζομένου προς τον εργοδότη, θα πρέπει να περιλαμβάνει την χορήγηση ενιαίου τμήματος αδείας δέκα (10) εργασίμων ημερών.

10. Οι μισθωτοί που κωλύονται να προσέλθουν στην εργασία τους λόγω βραχείας ασθενείας, οφείλουν να ειδοποιήσουν αμέσως γι’ αυτό το τμήμα προσωπικού.

11. Βραχεία ασθένεια άνευ δικαιολογητικών. Επιτρέπεται η απουσία για λόγους ασθένειας χωρίς περικοπή αποδοχών με υπεύθυνη δήλωση του υπαλλήλου ή με γνωμάτευση θεράποντος ιατρού έως δύο (2) ημέρες κάθε φορά και όχι περισσότερες από τέσσερις (4) ημέρες ετησίως. Ο εργαζόμενος χάνει το δικαίωμα λήψης της άδειας, αν δεν καταθέσει την υπεύθυνη δήλωση ή τη γνωμάτευση εντός επταημέρου.

12. Άδεια για φροντίδα ασθενών εξαρτώμενων μελών με ποσοστό αναπηρίας >67%. Ο εργαζόμενος δικαιούται άδεια έως οχτώ (8) ημερών ετησίως για τη φροντίδα ασθενών εξαρτώμενων μελών με ποσοστό αναπηρίας τουλάχιστον 67%. Εξαρτώμενα μέλη εννοούνται τα παιδιά, ο σύζυγος, οι γονείς και τα αδέλφια. Η αναπηρία αποδεικνύεται με τη γνωμάτευση της Υγειονομικής Επιτροπής.

13. Άδεια για χρόνια ασθένεια ή ασθένεια που απαιτεί περιοδική νοσηλεία. Εργαζόμενος/η που πάσχει ή έχει σύζυγο ή τέκνο που πάσχει από νόσημα το οποίο απαιτεί τακτικές μεταγγίσεις αίματος ή χρήζει περιοδικής νοσηλείας, δικαιούται ειδική άδεια με αποδοχές έως είκοσι δύο (22) εργάσιμες ημέρες το χρόνο.

Η άδεια της προηγούμενης παραγράφου χορηγείται και σε υπαλλήλους που έχουν τέκνα που πάσχουν από βαριά νοητική στέρηση ή σύνδρομο Down ή καρκίνο ή λευχαιμία. Η διάταξη αυτή είναι ευνοϊκότερη (επιπλέον 10 ημέρες) αυτής που ορίζεται στο άρθρο 2 παρ. στ’ (με την προσθήκη από το άρθρο 43 του ν. 4808/2021).

14. Υπάλληλοι με ποσοστό αναπηρίας πενήντα τοις εκατό (50%) και άνω, ή οι υπάλληλοι που είναι φροντιστές /συγγενής πρώτου βαθμού καθώς και τα αδέρφια, ατόμων με αναπηρία πάνω από 50%, δικαιούνται κάθε ημερολογιακό έτος άδεια με αποδοχές οκτώ (8) εργασίμων ημερών επιπλέον της κανονικής τους άδειας.

15. Εφόσον ο/η εργαζόμενος/η πάσχει από σοβαρό νόσημα που προκλήθηκε εξ αιτίας της εργασίας (εργατικό ατύχημα ή επαγγελματική ασθένεια) και χρήζει επαναλαμβανόμενων θεραπειών, ο εργοδότης χορηγεί άδεια με αποδοχές για όσο καιρό διαρκεί η ασθένεια. Συμπληρώνει το υπόλοιπο των αποδοχών που προβλέπεται από τον ασφαλιστικό φορέα, έως ότου αποκατασταθεί η υγεία του εργαζόμενου.

16. Ο υπάλληλος γραφείου, μηχανογράφησης, Προγραμματιστής, Υπάλληλος Μηχανογράφησης-Προγραμματιστής, Υπάλληλος Γραφείου Προμηθειών, υπάλληλος Βιβλιοπωλείου, Ταμίας, Αποθηκάριος, Βιβλιοθηκονόμος-Αρχειονόμος, Λογιστής, Βοηθός Λογιστή, Διαχειριστής Υλικού, Ηχολήπτης, Ηλεκτρολόγος, Χειριστής μηχανισμών σκηνής, Χειριστής συστήματος BMS, Ειδικός Συνεργάτης Καλλιτεχνικής Διεύθυνσης, ο οποίος χειρίζεται ηλεκτρονικό υπολογιστή και απασχολείται μπροστά σε οθόνη οπτικής καταγραφής για χρονικό διάστημα μεγαλύτερο των πέντε (5) ωρών του ημερήσιου ωραρίου εργασίας δικαιούται μηχανογραφική άδεια, μετά πλήρων αποδοχών, δύο (2) ημέρες ανά δίμηνο. Η άδεια χορηγείται υποχρεωτικά μέσα στο δίμηνο που αφορά, εφόσον όμως δεν εξαντληθεί στο διάστημα αυτό δεν μεταφέρεται ούτε καταβάλλεται αποζημίωση.

17. Στους εργαζόμενους επιτρέπεται η χορήγηση άδειας χωρίς αποδοχές συνολικής διάρκειας μέχρι (2) ετών ή και μεγαλύτερης με κοινή συμφωνία, ύστερα από αίτηση τους και τη σύμφωνη γνώμη του εργοδότη για σοβαρούς ιδιωτικούς λόγους. Ο χρόνος της αδείας χωρίς αποδοχές αποτελεί χρόνο πραγματικής υπηρεσίας μόνο για τον πρώτο μήνα.

18. Ο εργαζόμενος δικαιούται ολιγόωρη απουσία δύο ωρών δύο φορές τον μήνα, όταν υπάρχει συγκεκριμένος λόγος και έχει ειδοποιήσει το τμήμα προσωπικού αμέσως μόλις πληροφορήθηκε το κώλυμα, εφόσον έχει τη σύμφωνη γνώμη του υπεύθυνου/προϊστάμενου.

19.Όσον αφορά στα ρεπό των εργαζομένων, θα μπορούν να εξαντλούνται και το επόμενο έτος εφόσον δεν υπερβαίνουν συνολικά τα δεκαπέντε (15) ρεπό για προσωπικούς/οικογενειακούς λόγους του εργαζόμενου.

20.Για τη μεταφορά της κανονικής αδείας εφαρμόζεται ό,τι ο εκάστοτε ισχύων νόμος ορίζει.

**Άρθρο 10**

**Εκτός έδρας απασχόληση.**

H εκτός έδρας απασχόληση και αποζημίωση των εργαζομένων ρυθμίζονται σύμφωνα με την κείμενη νομοθεσία.

**Άρθρο 11**

**Επίδομα ευθύνης.**

Το επίδομα ευθύνης καταβάλλεται σύμφωνα με τα όσα ορίζει η κείμενη νομοθεσία.

**Άρθρο 12**

**Ασφάλεια των χώρων εργασίας.**

Οι εργαζόμενοι έχουν δικαίωμα στη διασφάλιση συνθηκών υγιεινής και ασφάλειας στο χώρο εργασίας τους και το Εθνικό Θέατρο έχει την υποχρέωση να λαμβάνει όλα τα ενδεικνυόμενα μέτρα για τη διασφάλιση των συνθηκών αυτών. Ειδικότερα:

α. Όλοι οι εργαζόμενοι οφείλουν να αναφέρουν χωρίς καθυστέρηση στον άμεσο προϊστάμενό τους και στον τεχνικό ασφαλείας κάθε ανωμαλία ή βλάβη που παρουσιάζεται στις μηχανές, στα εργαλεία, στις εγκαταστάσεις κ.λπ. και το Ε.Θ. υποχρεούται να φροντίσει για την άμεση διόρθωση αυτών.

β. Όλοι οι εργαζόμενοι οφείλουν να συμμορφώνονται πρόθυμα στις γραπτές συμφωνημένες οδηγίες των τεχνικών προϊσταμένων σχετικά με τις κείμενες διατάξεις «περί υγιεινής και ασφάλειας των εργαζομένων στους χώρους εργασίας», καθώς επίσης υποχρεούνται στην τήρηση των οδηγιών του Τεχνικού Ασφαλείας, οι οποίες θα κοινοποιούνται έγκαιρα σε όλους τους εργαζόμενους. Απαγορεύεται ρητά, προς αποφυγή ατυχημάτων, η επέμβαση σε μηχανές εν κινήσει. Σε αντίθετη περίπτωση, η παράβαση αυτή τιμωρείται με αργία έως δέκα (10) ημερών.

γ. Το Εθνικό Θέατρο υποχρεούται στην εκ του νόμου προβλεπόμενη απασχόληση Ιατρού Εργασίας με την ενίσχυση των αρμοδιοτήτων του, όπως αυτές προβλέπονται μετά την εφαρμογή του άρθρου 8 του ν. 4808/2021.

**Άρθρο 13**

**Αρχή ευνοϊκότερης ρύθμισης και λοιπές διατάξεις.**

1. Όροι ατομικών συμβάσεων ευνοϊκότεροι για τους εργαζόμενους του Εθνικού Θεάτρου δεν θίγονται από την παρούσα, υπό την επιφύλαξη κανόνων αναγκαστικού δικαίου. Τυχόν ευνοϊκότερες για τον εργαζόμενο διατάξεις αναγκαστικού δικαίου της εργατικής νομοθεσίας εφαρμόζονται αυτοδικαίως και η παρούσα ερμηνεύεται υπό το πρίσμα τους.

2. Για το δικαίωμα αδείας και για όλα τα θέματα που δεν ρυθμίζονται με την παρούσα, θα ισχύουν οι διατάξεις της εργατικής νομοθεσίας.

3. Οι οικονομικές ρυθμίσεις που προβλέπονταν στα άρθρα 4 «Καθορισμός βασικών μηνιαίων αποδοχών» και 5 «Επιδόματα» της υπ’ αριθ. πρωτ. 2432/100-522/10.12.2010 συλλογικής σύμβασης εργασίας αναστέλλονται έως τη λήξη ισχύος των διατάξεων του ν. 4093/2012 ή άλλων διατάξεων νόμου που θα ρυθμίζουν αναγκαστικά τις μισθολογικές αποδοχές των εργαζομένων.

4. Η παρούσα ισχύει για τις συμβάσεις εργασίας που εκτελούνται στην Αθήνα, στο εσωτερικό της χώρας και στο εξωτερικό (περιοδείες).

5. Όλοι οι εργαζόμενοι ασφαλίζονται υποχρεωτικά σύμφωνα με τις διατάξεις της εργατικής και ασφαλιστικής νομοθεσίας.

6. Χρόνος έναρξης της ασφάλισης είναι ο καθοριζόμενος στην ατομική σύμβαση εργασίας χρόνος έναρξης της σύμβασης εργασίας.

7. Οι διατάξεις της προηγούμενης Συλλογικής Σύμβασης Εργασίας, εφόσον δεν έχουν καταργηθεί ή τροποποιηθεί, εξακολουθούν να ισχύουν και αποτελούν ενιαίο σύνολο με την εξαίρεση των μισθολογικών ρυθμίσεων και των μη μισθολογικών παροχών.

8. Για τις μη μισθολογικές παροχές που προβλέπονται στο άρθρο 7 της παρούσας , ισχύουν οι διατάξεις του άρθρου 43 του Νόμου 4484/2017.

**Άρθρο 14**

**Συνδικαλιστικές διευκολύνσεις.**

1. Παρακράτηση συνδικαλιστικής εισφοράς

Ο εργοδότης παρακρατεί από τις συνολικές μηνιαίες αποδοχές των εργαζομένων το ποσό που ορίζεται από το Σωματείο Εργαζομένων στο Εθνικό Θέατρο, ως Συνδικαλιστική συνδρομή υπέρ αυτού. Το ποσό που θα προκύψει από την παραπάνω παρακράτηση, κάθε ημερολογιακό μήνα και μέχρι την 30η ημέρα του επόμενου μηνός, θα κατατίθεται στον τραπεζικό λογαριασμό που υποδεικνύει εγγράφως στον εργοδότη το Σωματείο.

2. Συνδικαλιστική Άδεια

α. Άδεια τρεις (3) ημερών με αποδοχές ανά μήνα δίνεται στον πρόεδρο, αντιπρόεδρο και γενικό γραμματέα.

β. Επίσης δίνεται πρόσθετα δίωρη άδεια τρεις (3) φορές το μήνα σε όλα τα μέλη του Δ.Σ. του Σωματείου, ώστε να ανταποκρίνονται στα συνδικαλιστικά τους καθήκοντα. Το κάθε τμήμα διευκολύνει, έτσι ώστε να μην παρεμποδίζονται τα συνδικαλιστικά καθήκοντα.

γ. Συνδικαλιστική άδεια, με πλήρεις αποδοχές και ασφαλιστικά δικαιώματα, χορηγείται και στην εφορευτική επιτροπή για τη διενέργεια των αρχαιρεσιών, κατά τη διάρκεια αυτών και την επόμενη ημέρα αν είναι εργάσιμη.

3. Λοιπές διευκολύνσεις

Το Σωματείο Εργαζομένων Εθνικού Θεάτρου έχει δικαίωμα να συγκαλεί Γενική Συνέλευση των μελών του, τρεις (3) φορές το χρόνο, εντός του ωραρίου εργασίας και όλοι οι εργαζόμενοι-μέλη του Σωματείου έχουν δικαίωμα συμμετοχής σ’ αυτήν. Το Διοικητικό Συμβούλιο του Σωματείου βαρύνεται με την υποχρέωση να γνωστοποιεί στη Διεύθυνση του Εθνικού Θεάτρου την ημερομηνία και την ώρα της πραγματοποίησης της Γ.Σ., τουλάχιστον πέντε (5) εργάσιμες ημέρες πριν.

4. Ένα αντίγραφο των συμβάσεων με εργολαβικές επιχειρήσεις καθαριότητας και φύλαξης θα κατατίθεται στο ΣΕΕΘ.

5. Προσωπικό ασφαλείας κατά την διάρκεια των απεργιών και των στάσεων εργασίας ορίζονται οι φύλακες, οι χειριστές BMS και οι συντηρητές κτηρίων. Όταν η απεργιακή κινητοποίηση πραγματοποιείται σε χρόνο, κατά τον οποίο επηρεάζεται η διεξαγωγή παραστάσεων, η συνδικαλιστική οργάνωση διαθέτει επιπλέον ως προσωπικό ασφαλείας τους ταμίες εισιτηρίων και δύο (2) άτομα από το προσωπικό υποδοχής ανά σκηνή για την ενημέρωση του κοινού.

6. Το Σωματείο Εργαζομένων Εθνικού Θεάτρου υποχρεούται στη τήρηση των επιτασσόμενων στο άρθρο 91 του Ν. 4808/2021 για την γνωστοποίηση απεργίας και στάσεων εργασίας.

**Άρθρο 15**

**Διάρκεια Συλλογικής Σύμβασης Εργασίας.**

Η χρονική διάρκεια της παρούσας συμφωνείται τριετής και έχει αναδρομική ισχύ από 01/02/2025 έως 01/02/2028.

**Άρθρο 16**

Η παρούσα κωδικοποιείται, εμπεριέχουσα κωδικοποίηση όλων των εν ισχύ όρων της, συμπεριλαμβανομένων τόσο των συμφωνούμενων το πρώτον με την συγκεκριμένη συλλογική ρύθμιση, όσο και αυτών που τυχόν διατηρούνται σε ισχύ, άλλως ισχύουν μόνον οι κωδικοποιημένες διατάξεις.

ΟΙ ΣΥΜΒΑΛΛΟΜΕΝΟΙ

*ΓΙΑ ΤΟ ΕΘΝΙΚΟ ΘΕΑΤΡΟ*

Ο Πρόεδρος του Δ.Σ. Η Καλλιτεχνική Διευθύντρια

Βασίλης Πουλαντζάς Αργυρώ Χιώτη

*ΓΙΑ ΤΟ ΣΩΜΑΤΕΙΟ ΕΡΓΑΖΟΜΕΝΩΝ ΕΘΝΙΚΟΥ ΘΕΑΤΡΟΥ*

 Ο Πρόεδρος Ο Γενικός Γραμματέας

 Γεράσιμος Σπετσιέρης Γιάννης Κωνσταντακόπουλος